KLASA:643-03/23

UR. BROJ:2158-60-60-11-23-

U Osijeku 3. travnja 2023. godine

**PRAVILA ZA**

**PISANJE DOKTORSKOG RADA**

**Pravila za pisanje doktorskog rada**

Doktorski rad mora biti jezično, stilski i tehnički korektno oblikovan i usklađen sa suvremenim postupcima i tehnologijom izrade znanstvenih i stručnih radova:

1. Na naslovnici rada treba pisati: Sveučilište Josipa Jurja Strossmayera u Osijeku, Sveučilište u Dubrovniku, Institut Ruđer Bošković; Doktorski studij Molekularne bioznanosti; ime i prezime; naslov rada; doktorski rad; Osijek, godina obrane. Doktorski rad treba biti tvrdo ukoričen. Svi podaci s naslovnice trebaju biti otisnuti na koricama.
2. Poslije naslovnice treba biti Temeljna dokumentacijska kartica iza koje slijedi Basic documentation card i Sadržaj rada.
3. Doktorski rad mora imati slijedeća poglavlja: Uvod, Cilj ili svrha rada (ovo može biti i posljednje potpoglavlje uvoda), Materijali i metode, Rezultati, Rasprava, Zaključci, Literatura, Sažetak, Summary. Poglavlje ili poglavlja Predgovor, Zahvala, Posveta i sl. trebaju biti iza dokumentacijskih kartica, a prije Sadržaja. Poglavlje Prilozi, ako je potrebno, treba biti iza poglavlja Summary. Poglavlje Životopis i popis publikacija doktoranda treba biti na kraju rada.
4. Literatura treba biti konzistentno citirana u radu i u poglavlju Literatura prema jednom od uobičajenih načina citiranja literature uvažavajući pravilo da se u popisu literaturnih navoda trebaju navesti svi koautori nekog rada.
5. Kada je doktorski rad pisan na engleskom jeziku poglavlje Sažetak slijedi iza poglavlja Summary, a treba biti u formi proširenog sažetka.

**Doktorski rad u obliku znanstvenog djela koje se temelji na objavljenim člancima**

U slučaju kada je doktorski rad u obliku znanstvenog djela koje se temelji na objavljenim člancima oni moraju opsegom i značajem biti ekvivalent doktorskom radu, a trebaju pokazivati samostalnost i kreativnost doktoranda, te originalnost istraživanja. Svi publicirani radovi (članci) koji su ekvivalent doktorskom radu trebaju biti povezana cjelina, a student treba biti prvi odnosno glavni autor u svima. Student i mentor trebaju, zajedno, napisati i potpisati izjavu u kojoj je detaljno opisan doprinos (kvalitativno i kvantitativno s brojčano pokazanim udjelima, %) svakog koautora u pojedinom radu. Doktorand u svakom pojedinačnom radu mora imati više od 70% doprinosa. Povjerenstvo za ocjenu doktorskog rada ili Vijeće studija mogu zatražiti pisano očitovanje od svakog koautora.

Rezultati u znanstvenim radovima ne smiju biti dio prethodno obranjenog kvalifikacijskog rada (završni, diplomski ili magistarski rad). Znanstveni radovi ne mogu biti stariji od 8 godina.

**KRITERIJ**

1. Doktorski rad mogu činiti tri objavljena originalna znanstvena rada (full paper) u časopisima koji su zastupljeni u WoSCC (Web of Science Core Collection) bazi (Q1, Q2, Q3), pri čemu jedan od njih mora biti iznadprosječnog faktora značajnosti (Q2 ili Q1).
2. Doktorski rad mogu činiti dva objavljena originalna znanstvena rada (full paper) ako su oba u časopisima koji su zastupljeni u WoSCC (Web of Science Core Collection) bazi i imaju iznadprosječni faktora značajnosti (Q2 ili Q1).
3. Iznimno doktorski rad može činiti jedan objavljeni originalni znanstveni rad (full paper) ako je u časopisu koji je zastupljen u WoSCC (Web of Science Core Collection) bazi i pripada u 10% najbolje rangiranih u Q1 skupini.

**Oblik doktorskog rada koji sadržava objavljene radove:**

1. Na naslovnici rada treba pisati: Sveučilište Josipa Jurja Strossmayera u Osijeku, Sveučilište u Dubrovniku, Institut Ruđer Bošković; Doktorski studij Molekularne bioznanosti; ime i prezime; naslov rada; doktorski rad; Osijek, godina obrane. Doktorski rad treba biti tvrdo ukoričen. Svi podaci s naslovnice trebaju biti otisnuti na koricama.
2. Poslije naslovnice treba biti Temeljna dokumentacijska kartica iza koje slijedi Basic documentation card i Sadržaj rada.
3. Doktorski rad mora imati slijedeća poglavlja: Uvod (kratki) koji povezuje publicirane znanstvene radove u cjelinu, Cilj ili svrha rada (ovo može biti i posljednje potpoglavlje uvoda), Rasprava koja je zajednička za sve publicirane znanstvene radove i vodi u zaključke, Zaključci, Literatura (ako su u Uvodu i Raspravi citirani radovi kojih nema u publiciranim radovima), Sažetak, Summary. Poglavlje ili poglavlja Predgovor, Zahvala, Posveta i sl. trebaju biti iza dokumentacijskih kartica, a prije Sadržaja. Poglavlje Životopis i popis publikacija doktoranda treba biti na kraju rada. Separate publiciranih radova treba uložiti između poglavlja Cilj rada i Rasprava onim redom koji najbolje pokazuje povezanost, a reference treba navesti u poglavlju Sadržaj.
4. Ako su publicirani znanstveni radovi na engleskom jeziku i ostali dijelovi trebaju biti pisani na engleskom jeziku (rad na engleskom jeziku). U tom slučaju poglavlje Sažetak slijedi iza poglavlja Summary, a treba biti u formi proširenog sažetka.

**PREDSJEDNICA VIJEĆA**

**Prof. dr. sc. Vera Cesar**